मुकुंद का शतक, पहले दिन भारत 327/7  
अभिनव मुकुंद के शानदार शतक की बदौलत भारत ने नार्थम्पटनशर के खिलाफ अभ्यास मैच के पहले दिन सात विकेट के नुकसान पर 327 रन बनाए।
विस्फोटक बल्लेबाज वीरेंद्र सहवाग की निराशाजनक वापसी के बाद बाएं हाथ के बल्लेबाज अभिनव मुकुंद (113) के शानदार शतक की बदौलत भारत ने नार्थम्पटनशर के खिलाफ अभ्यास मैच के पहले दिन सात विकेट के नुकसान पर 327 रन बनाए।  भारत के शीर्ष क्रम के ज्यादातर बल्लेबाज इंग्लैंड की पिचों पर तेज गेंदबाजों के सामने काफी हद तक फिर जूझते हुए नजर आए। लंबे समय पर वापसी कर रहे सहवाग से टीम को काफी उम्मीद थी, लेकिन वह एक चौके की मदद से केवल आठ रन बनाकर पैवेलियन लौट गए। इस बल्लेबाज ने केवल 30 मिनट बल्लेबाजी की और वह तेज गेंदबाज डेविड बर्टन की गेंद पर पगबाधा आउट हुए।  सहवाग के अलावा गौतम गंभीर (18) ने भी निराश किया, लेकिन फर्स्ट डाउन पर उतरे मुकुंद ने 160 गेंदों की अपनी पारी में 18 चौके लगाए। वीवीएस लक्ष्मण (49) और अमित मिश्रा (48 नाबाद) ने उपयोगी पारियां खेलीं, लेकिन अन्य बल्लेबाजों के प्रदर्शन ने टीम का मनोबल उठा नहीं पाया।  अंतिम दो घंटों में भारत ने कप्तान महेंद्र सिंह धोनी (2) और सुरेश रैना (33) के विकेट गंवाए। दोनों को लुक इवांस ने ऊपर उठती गेंदों पर आउट किया। मुकुंद के चाय काल के स्कोर 113 रन पर रिटायर हर्ट होने के बाद क्रीज पर उतरे धोनी कोई कमाल नहीं दिखा पाए। बाएं हाथ के बल्लेबाज रैना शॉर्ट पिच गेंदों पर सहज नहीं दिखे। पहले दिन के खेल में कुल मिलाकर मुकुंद की पारी ही भारतीय टीम के लिए राहत की बात रही।  मुकुंद ने 17 चौकों की मदद से 138 गेंदों में अपना शतक पूरा किया। मेहमान टीम के लिए कप्तान धोनी की फॉर्म चिंता का विषय बनी हुई है। धोनी 13 गेंद की अपनी पारी में कभी भी सहज नहीं दिखे और दो तीन मौकों पर उन पर आउट होने का खतरा मंडराया। अंत में वह सिर्फ दो रन बनाकर पैवेलियन लौट गए।  रैना भी अगले ही ओवर में आउट हो गए। इवांस की गेंद रैना के बल्ले का किनारा लेते हुए विकेटकीपर के दस्तानों में समा गई। भारत के बल्लेबाज रिद्धिमान साहा ने 15, जहीर खान ने 12 और श्रीसंत ने नाबाद 15 रन की पारी खेली।